“ ঈৰজৰ মৰূদ্যান “ উপন্যাসখনৰ বিষয়ে দুআষাৰ লেখক- অংকিনী বৰুৱা মীনাক্ষি বুঢ়াগোঁহাই অসমীয়া পঢ়ুৱৈ সমাজৰ বাবে একেবাৰে পৰিচিত নাম। তুৰা চৰকাৰী মহাবিদ্যালয়ৰ সহযোগী অধ্যাপিকা বুঢ়াগোহাঁই ইতিমধ্যে চাৰিখন গল্প সংকলন, দুখন উপন্যাস আৰু ১৪খন অনূদিত উপন্যাস পুথি প্ৰকাশ কৰি অসমীয়া সাহিত্য জগতলৈ উল্লেখনীয় বৰঙনি আগবঢ়াইছে। তেখেতৰ ‘ হৃদয়ত নূপুৰ-ধ্বনি ’ গল্প সংকলন, ‘ নীল নক্ষত্ৰ ’ উপন্যাস আৰু অনূদিত উপন্যাস ‘ ৰুট্ছ ’ অতিকৈ জনপ্ৰিয় হৈছে। ডিচেম্বৰ, ২০২১ ত তেখেতৰ আন এখন উপন্যাস “ ঈৰজৰ মৰূদ্যান “ প্ৰকাশ হৈ ওলাল। মৰূদ্যান চহৰ জয়চালমেৰৰ পটভূমিত লিখি উলিওৱা মনোৰম উপন্যাসখন সচৰাচৰ পঢ়া উপন্যসতকৈ বহুক্ষেত্ৰতে ব্যতিক্ৰম যেন অনুভৱ হ ’ ল। উপন্যাসখন পঢ়িলেই অনুমান কৰিব পাৰি যে লেখিকাই ৰাজস্থানৰ মৰুভূমিৰ গাঁও-নগৰ-চহৰত নিজে পৰিভ্ৰমণ কৰি তাৰ আৰ্থ-সামাজিক দিশবোৰ, সমাজখনৰ বিষয়ে বিশদভাৱে ক্ষেত্ৰভিত্তিক অধ্যয়ন কৰি এই উপন্যাসখন লিখি উলিয়াইছে। সেয়েহে উপন্যাসখনৰ মাজেৰে লেখিকাই পাঠকক মৰূদ্যানৰ গাঁওবোৰত চলি থকা বাল্যবিবাহ, জাত-পাতৰ বৈষম্য, নাৰীৰ প্ৰতি চলি থকা দমনমূলক আচৰণ, প্ৰচলিত কৃষ্টি- সংস্কৃতিৰ প্ৰতিচ্ছবি দেখুৱাবলৈ চেষ্টা কৰিছে আৰু সফল হৈছে।